khistorydata/jeongjo-sjw-relations huggingface dataset:
정조 15년
以平安監司洪良浩狀啓道內之次邑中渭原等七邑無異尤甚渭原郡守李栢然碧潼郡守徐有鳳昌城府使姜膺煥朔州府使白師謹德川郡守宋銓孟山縣監徐配修寧遠郡守白泓鎭等限明年麥秋勿爲遷轉事令廟堂稟處事傳于徐邁修曰依狀請施行事令該曹分付如龍川肅川雲山等邑守令以今民事不可一刻曠官勿拘常格口傳各別擇差下送待下批仍令當日辭朝以咸鏡監司李文源狀啓文川郡守洪樂淵在喪之代令該曹各別擇差下送事
정조 15년
傳于徐邁修曰令該曹口傳差出待下批明日辭朝
정조 15년
吏曹口傳政事以金爔爲肅川府使柳光國爲龍川府使宋景煥爲文川郡守
정조 15년
傳于徐榮輔曰當該承旨罷職當該承旨遞差
정조 15년
傳于徐榮輔曰承旨前望單子入之待下批牌招察任
정조 15년
承旨前望單子入之蔡弘履洪聖淵曺允大權以綱尹履相兪彦脩落點
정조 15년
徐榮輔啓曰新除授承旨曺允大以前任平壤庶尹方在解由未出中何以爲之敢稟傳曰勿施前望單子入之
정조 15년
以都承旨蔡弘履牌不進推考傳旨傳于洪聖淵曰許遞
정조 15년
洪聖淵啓曰平安監司洪良浩守令褒貶啓本判下內該倅改差所當以泰川縣監李東稷捧傳旨而誤以德川郡守宋銓混捧傳旨原傳旨中宋銓勿施其所做錯不審之失不可無警責而事在僚員不得循例請罪何以爲之敢稟傳曰當該承旨罷職
정조 15년
以忠淸監司朴宗岳狀啓傳于洪聖淵曰旣有不待回下由陸由水使之從願擧行之命則虞候守令果何罪乎道伯狀辭大是不審從重推考此狀啓還下送
정조 15년
記注官李宗烈書啓臣敬奉聖諭馳往傳諭于西部南門外磐石坊蓮池契領敦寧府事洪樂性所住處則以爲臣昨以沐浴之義猥效古人獄中上書之例妄陳一疏誠未格天伏承批旨誨責截嚴惶懍震越不敢偃處城闉逬出脩門恭俟鈇鉞之誅矣不意史官臨宣入城之敎伏不勝驚惶感泣而今臣情踪萬無晏然重入之望惟願遄蒙嚴誅云矣敢啓傳曰卿有何情踪之難安乎本事帖然則卿亦當進身而已更作如何層節始可以勉膺乎此意更遣史官傳諭左相則竝與書啓而惶悚不敢爲有此附奏者尤萬萬過矣然則疏批竝還收卿其入城事此史官一體傳諭于左議政
정조 15년
吏曹口傳政事以兪鉉章鄭㝡成爲吏曹正郞韓致應爲佐郞李景溟爲兵曹正郞鄭觀輝李東塡爲佐郞金處純爲雲山郡守
정조 15년
兵曹口傳政事以全膺舜黃處中爲五衛將
정조 15년
記注官李宗烈書啓臣敬奉聖諭馳往傳諭于西部南門外磐石坊石橋契議政府左議政蔡濟恭所住處則以爲臣於昨日尺疏之叫閽賓啓之出令雖出於沬血明目之義而若其壞損體貌之罪嶺海猶輕聖度天大十行溫批誨責諄動末乃以譴罷薄罰使之知罪臣惶慄感激逬出都門繞壁之憂雖爲治世匪據之地自幸永謝千萬不自意史官荐臨旣諭以抹去譴罷二字又敎以卽日入城還家以首頓地不勝感涕本事比數昨不可謂不爲帖然臣何敢更事引義以待層節而第伏念王言懸如日月一出之後不可更收今乃以慰藉賤臣之故昨下批旨至命還寢此固在臣爲萬萬添罪之端萬萬難進之義且臣三昨胥命之啓祗納命召而以批旨不下命召下落尙不承聞臣依舊是待命之身安敢諉以職秩如舊晏然還家自同無故之人乎聖諭之下無以祗承尤不任伏地俟勘之忱云矣敢啓傳曰知道政院事萬萬該然當初命召之來納也勿令藏于密匣待出場仍卽往傳而頻問承宣之持而往來則對以云然信之不疑今日初次傳諭時意謂齎傳矣今聞附啓之辭始覺尙今不傳不傳而勸令還第何異於欲其入而遮其路乎若無屢次提問之事則予固不勝瞿然而本事委折之相左如右其在尊朝體敬大臣之道不可不嚴處當該承旨罷職雖以坐直承旨言之見此書啓宜卽微稟而今於門鼓已闌之後只以正書書啓入啓其前其後無一言警咳亦甚駭然一竝遞差院吏令本院科罪城門留門命召卽令史官往傳
정조 15년
傳于洪聖淵曰當該煩稟承旨遞差與未差之代前望單子入之待下批牌招察任其中如有罷散人敍用
정조 15년
承旨前望單子入之洪明浩李喆模李頣祥李翼晉閔台爀李鎭復落點
정조 15년
記注官李宗烈書啓臣敬奉聖諭馳往傳諭于西部磐石坊石橋契議政府左議政蔡濟恭所住處則以爲臣俄於附奏之啓敢陳難進之由千萬意外城門留鑰史官儼臨傳宣別諭仍授命召不知負罪賤臣何以得此伏地九頓感淚被面第念以臣之故銀臺夙夜之臣被罪居多臣實惶蹙不安措躬無所雖然聖諭敦勉若是勤摯安敢不奉承德意乎今夜調將病軀待明日謹當還入私次云矣敢啓傳曰知道
정조 15년
洪明浩以吏曹言啓曰今此宗廟社稷臘享大祭及永禧殿臘享祭景慕宮臘享大祭祭官中時無職名人員令該曹口傳付軍職何如傳曰允
정조 15년
洪明浩以吏曹言啓曰今日本曹開坼坐起時考見諸道褒貶啓本則康津縣監李寅植以嗇則或苟容宜速斥爲目興德縣監申晤以邑如亂絲政欠肯綮爲目則竝宜置下考而置諸中考殊無嚴明殿最之意道臣推考警責兩邑守令竝罷黜何如傳曰允
정조 15년
兵曹口傳政事副司直李義弼沈煥之單付
정조 15년
洪明浩以吏曹言啓曰良才察訪李甲龍以三年窠察訪兩次居中其間一中雖因赦令蕩滌其不治可知依例罷黜何如傳曰允
정조 15년
閔台爀以兵曹言啓曰拆見諸道今辛亥年秋冬等褒貶啓本則平安兵使李漢豐啓本中委曲僉使盧尙心以事或欠愼爲目黃海兵使吳載徽啓本中所已萬戶金啓默以微疵姑恕爲目全羅左水使趙㠎啓本中鉢浦萬戶金益奎以細疵宜恕爲目則竝宜置下考而置諸中考殊無嚴明殿最之意各該帥臣推考警責委曲僉使盧尙心所已萬戶金啓默鉢浦萬戶金益奎竝下考施行何如傳曰允
정조 15년
閔台爀以兵曹言啓曰高山里僉使具達遠三年內二等褒貶居中其不職可知依例罷黜何如傳曰允
정조 15년
閔台爀以訓鍊都監言啓曰本局中軍今當差出而擬望之人乏少外任竝擬何如傳曰旣有分揀之命則此草記豈可爲之乎卿則推考
정조 15년
李翼晉以義禁府言啓曰前吏曹正郞韓商新投竄事承傳啓下矣韓商新平安道慈山府投竄而以承傳內辭意具罪目依例發遣府羅將押送配所何如傳曰允
정조 15년
李翼晉以義禁府言啓曰慶尙監司鄭大容狀啓據刑曹粘目內咸昌前縣監羅烈移本府處之事允下矣羅烈下去忠淸道大興地云依例發遣府羅將拿來何如傳曰待待命拿囚
정조 15년
奉朝賀鄭存謙疏曰伏以臣於床簀尸居之中伏聞日昨處分萬萬非常大臣求對而嚴敎荐降諸臣迭陳而譴責隨下追伏見備忘下者有尙喆罪名蕩滌宇鎭放送之命矣噫嘻此何事也喆宇兩逆畢露之情節已成之斷案其得死牖下假息島中已是失刑尙可以容議於蕩滌而放送也哉夫院相之別例視遇固當施之於無故之人豈可以擬議於如許凶逆者哉處分一下擧國驚遑聽聞駭惑已無可言而隄防蕩柝將至何境以聖上高明之學豈不念及於此而今乃以一國臣子決不奉承之事威罰鉗制使之頒布此豈平日所期望於聖明之朝也臣尙延縷喘伏聞此萬萬非常之擧不遠之復伏枕顒俟今至累日尙靳反汗驚憂之極永夜耿耿竊附畢義願忠之忱僅收精神略此冒籲伏乞聖明淵然深思亟賜察納收還日前所下備忘及前後傳敎以正人心以嚴王章焉臣無任云云
정조 15년
前領府事李福源疏曰伏以臣求對未蒙召接胥命未蒙勘處陳章又未蒙開納仰而憂歎俯而惶惕徊徨屢日不遑寧息卽伏見前左相疏批以臣等之不能仰贊尙寬解網深加誨責臣於此竊有可以仰覆者寬莫如堯舜而有流放竄殛之典有天討五刑之訓曷嘗當嚴而尙寬也殷湯之解網只解三面而祝曰不用命者入吾網臣而爲逆其爲不用命者也大矣天網雖恢理無倖漏而況於解之乎喆宇兩賊之負犯昭載鞫案森布朝紙國人傳之滿廷討之雖以我殿下之至仁大度而亦無以掩其已著之逆節脫其自輸之凶款特不過以院相二字曲費辭敎以拒沬血之衆口也夫朝家之遇待院相固自優異細故可略也薄眚可赦也顧安有一經院相便同鐵券雖有彌天之大罪輒用宥世之寬典之理哉此敎一下流弊無窮典常漸致陵夷亂賊將無懲懼不止於一時刑政之失也可不惜哉今又以諸臣之不能將順責敎荐降威罰相續殿下試思之日昨備忘之下喉院卽爲頒布三司都無爭覆爲大官者又從而默不一言則將成何等朝廷寧有如許道理今日諸臣雖乏古人之氣節亦皆知明義之重隄防之嚴奉令承敎決無其人上下相持徒傷國體夫屈己從人聖王之盛節也惟其言莫予違衰主之所樂也臣之所望於殿下者在於聖王而衰主之事有不敢論忠愛所激又犯瀆撓伏乞聖上穆然深思亟寢前命以嚴王章以光聖德焉臣與兩大臣旣同求對胥命陳章亦皆與同而兩臣被譴臣獨罰止免職惶蹙之中尤增慙恧乞賜重勘以安私心焉臣無任云云答曰省疏具悉卿懇卿等觀於俄下傳敎可以知之卿其安心仍傳曰此批答遣史官傳諭
정조 15년
生員李啓遠吳慶元進士鄭文淵任履周生員洪祜淵尹浣李永老進士徐俊輔生員林昌鎭進士沈應奎生員權燁進士金重淳生員李在翼進士徐鼎輔生員宋雲載沈鍈沈徵永李朝鉉李羲淵黃仁紀申鳳朝韓容冕徐有行閔致福李洪柱金厚淵權丕應安周彬魚用恒徐任輔徐有望金鎭安鼎鎭沈樂源李漢德趙鉐丁載祿閔師膺鄭來重安光集韓啓重宋翼鼎柳趙泰雲趙彦一李明孚金濟默權馨復韓錫倫李弘達辛之洛吳霑林翰儒趙道宇李德運韓師獻李日煒金鎰李秉濂洪履黿李復心李寅默閔令儒李漢崇金處巖宋道鼎崔壽亨李宗明進士元在明朴宗龜宋文箕宋翼淵林星鎭尹益烈金坰申在陽尹宗基李海寧李允謙權晙沈能岳閔命爀金載駿李敎明沈述祖任希復朴履默洪秀俊孟賢大朴道采韓廷維朴道永安光宇尹載厚尹行簡柳申百祿李是銧朴燦玟金台煥金顯運柳晦文權大觀趙夢寅金履祚李權煜李述明李永臣柳之羽金碩鉉李光顯宋文顯成致商李章垕權禔姜忠永任壽益朴思臣李鳳采李鼎基李魯益徐興輔徐應輔幼學沈能愈沈能獻沈能秀尹性東李度中尹九東李度坤金人淳金民淳李時鼎沈能愚徐有檠洪顯圭趙鍾永宋冕載金埻尹顯大李肇源鄭玄妃鄭時翼金孝進沈文永尹星烈尹致永鄭夏容金炳文柳仁根韓用鉉權大應曺鴻振趙胤鎭洪鎬基李長克嚴錫麒李仁勛李榮翊柳雲路柳運翔宋持宇柳運永鄭敏祚尹愼金燧李元默金鎾任喆常林東鎭李廷益林毅鎭李海橙張灝李海晶宋在赫李海平宋在俊柳石鳴朴彙根洪在儒曺錫倫朴基運曺錫正朴在運金鍾完朴龍球李錫運鄭尙臣鄭潤鄭宗顯白光潝李顯慶李尙廉安復休宋在璿桂亨茂李彦九金玒韓宅裕權傛鄭時夏趙章煥李惟采鄭泌金宗燮鄭弘善徐鳳輔安慶柱李承烈成永魯朴奇壽李廷觀李膺宗任文常姜俊欽李廷仁鄭亮臣洪祜淵李元模兪漢敏兪漢敎李羲玄李羲植李羲溫李羲敏尹行可兪肯柱宋在珪宋在元金載珨李羲仁李益秀李敦協東方權行彦金樂宗朴思默任孝曾金景亮朴在德金麟修車敬著白思煥李壽龍金鳳仁康麟祥趙象基洪樂玄沈能鍾朴宗益朴必淳朴志發李根成金成仁洪明喆金弘仁宋大賢申光謹宋耔玉沈云弼李樂慶趙星漢李得慶趙冕漢鄭弼東權任權永錫權彝錫宋文奎李章慶李寅慶李廷駿李廷騏李廷煥趙景漢趙材成趙材良李廷胤沈能達沈能直沈能述李彦會鄭元忠鄭元紀李峙鼎李漢鼎李光淵李翼淵韓相憲李英學李翊運尹匡鉉李一誠李光葵慶華國趙洛源尹忠東尹孝東李海魯李在民金魯瞻金彝普沈尙泰沈衡泰李鎭華柳鎭洪李厚夔沈樂賢崔益尙金致簡田光仁朴東益李明九等疏曰伏以臣等居處於夫子之宮作成於文王之化所業者絃誦也所講者名敎也至於朝廷之擧措得失縉紳之言議是非有非衣布食藿者所敢知也苟有大義理關係處則不以草野之賤或忽宗國之憂憂憤於鴟張沬飮於鸇逐者非越俎也乃分也非出位也亦任也此陳東歐陽澈諸賢所以倡論於黌舍而抗言於君門者也臣等學問知識雖不敢彷彿於古太學賢士而目見綱紀之墜弛凶逆之豢養而身處明倫之地不識扶義之論則是縫掖而左袵也臣等豈忍爲此哉館學封章事面不輕謹稽成典所載幸値無事之時或十年二十年不一封疏不幸當可言之時則或逐朔而治疏或鎭日而伏闕近年以來館學諸生之倡率同志呼籲天陛者殆乎無歲無之此豈臣等可已而不已也哉秪緣誠意淺薄言辭拙訥每一叫閽輒承嚴敎至以替行三司之事誨諭勤懇開示丁寧臣等不敢自是而且惶且感汗顔有靦含口相戒竊自爲自勉之道矣乃者凶喆罪名之蕩滌妖宇棘囚之放釋忽在於積憤未洩之中王言一播擧國如沸莫不曰吾君至明也王法至嚴也何爲而有此擧耶此殆天理明晦之關國體興替之分在位卿大夫百執事奔走遑遑者固其職耳至於閭閻市井愚夫愚婦具彝性有知覺者失色而驚愕叩心而憂歎如不欲生輿情所同天心庶回而一日二日今爲三日廷臣之被罪相繼辭敎之過中轉加臣等以儒爲名讀聖賢書苟以向日之嚴敎爲畏而泯默守業則豈徒負聖明也亦何顔拜聖廟乎於是乎相告破戒來伏闕外略陳必爭之義焉噫嘻喆宇父子窮凶極惡萬剮猶輕之罪夫人皆言之臣等之頃年疏論臚列無餘今不欲更汚筆舌而就以聖敎所下者反覆而論之夫院相之爲任卽古昔百官摠聽之冢宰也眷遇之以禮恩數之有別自古已然而苟有驥賢操溫之類辜恩負德凶于國而害于家則凡上之所以處之者抑將以任位之隆重不以法置耶臣等之所腐心而痛骨者名爲院相而負國忘君如逆喆者當用加倍之律痛懲權凶之罪而今殿下於其生也旣貸首領於其死也又屈常憲竝與滔天大罪而蕩滌之無難又以葬大臣之禮加之於賤臣臣不敢知殿下以今日臣子謂無一箇忠憤者而有此擧耶假使滿廷臣工擧國人士徒知嚴畏而不知義理沁沁泄泄惟命奉承則殿下其果以莫予違以謂槪心乎否乎若宇鎭則嵩之蕃也點之龍也逆情已輸妖領尙戴於海島無法極矣失刑久矣孥戮方急而遽命全釋跽斬未施而乃令歸葬殿下胡爲而行此行不得之事使人心搔擾朝象愁慘耶臣等衷情震迫按住不得瀝血呼天庶幾之改聚首而祝伏乞聖明幡然而思亟還日昨所下傳敎臥斃之賊假息之逆卽命有司依律處之使凶徒不敢覬覦群情有所止泊千萬幸甚臣等無任云云答曰省疏具悉爾等退修學業
정조 15년
前提學吳載純前直提學徐浩修朴祐源前直閣徐鼎修鄭東浚尹行任等疏曰伏以臣等伏見無前之過擧憂憤弸中毛骨俱竦屢次求對而未借方寸之地冒陳聯箚而尙靳一字之兪衷情抑塞轉益罔措噫嘻痛矣尙喆宇鎭是何等劇逆也締結逆復八字缺陰圖至凶極憯之情節畢露於前後鞫案尙今思之心膽欲墜恨不能手臠而口啖少洩神人之憤而未伏法之尙喆臥斃牖下已承款之宇賊假息島中莫非臣等不忠不誠未能孚格之致古今天下寧有是哉失刑之憂方切全釋之命遽下此豈所望於聖明之世哉臣等旣伏承閣銜遞改之命守閤路阻逬出禁扃敢此冒萬死聯陳短章伏乞聖上穆然深思淵然遠慮亟寢成命以嚴隄防千萬幸甚臣等無任云云前校理李殷模申馥前副校理李貞運申獻朝前修撰李祉永等疏曰伏以臣等昨見備忘驚遑震剝相率求對未借方寸之地再陳聯箚竟靳數字之批一夜守閤六啓叫閽而微誠未格天聽愈邈罪著溺職罰止遞解臣等相顧愧恧生不如死職名旣解未敢爲伏閤之計衷情轉激尤不勝瀝血之悃不避萬死更申尺牘惟聖明垂察焉噫嘻痛矣喆宇兩賊之負犯何如關係何如千罪萬惡已悉於前後箚啓而八字刀割姻附賊復而陰助聲勢與同死生之說旣已遲晩顧瞻他日之計明白納招尙屈三尺共戴一天神人之憤已無可言而刑政之失莫此爲甚迺於逆喆徑斃之後蕩滌之不足許之以禮葬至今窮凶劇惡戴頭假息之宇賊無難放還特命歸葬此何擧也此何事也嗚呼當日之事言之痛心思之顫骨變生肘腋禍迫呼吸者苟究厥由一則喆宇二則喆宇顧今亂逆未鋤餘憂尙殷此誠君臣上下明目張膽之秋而不唯不此之爲乃反有非常之擧殿下如以今日臣子謂有一分秉彝則寧忍爲此必不可行之事耶殿下雖以一時之權宜苟且頒布於無識武夫之手而今日北面於殿下之廷者如有奉承昨下備忘之敎者則是亦國家之逆也殿下旣知其必不可奉承而一日二日徒損國體譴罷相續朝著殆空殿下歷觀往牒何嘗有如許凶賊而如許擧措耶若此不已則倫綱無藉手之處亂賊有接踵之慮此臣等所以終宵繞壁而痛哭憂歎者也臣等不敢以職名之遞免遽歸私次退伏朝房剪燭構疏更瀆崇嚴伏願聖明淵然深思惕然改圖亟允群下之請使王章伸而亂賊懼焉臣等無任云云
정조 15년
前監察姜克成疏曰伏以殿下今日之廷亦可謂之有義理有臣子乎此何等時而一日二日只事伈泄未聞有一箇忠義之士叫閽牽裾亟回天心之擧如是而國安得爲國人安得爲人乎其將浸浸然相率入於禽獸之域矣臣思之而膽先掉言之而心已墜直欲卽地溘然而不可得也噫嘻丙午冬之變尙忍言哉逆喆逆復以相以將三行刀割凡有血氣之倫莫不欲手磔口臠而天網太恢王法久屈致令逆喆偃息近畿妖宇戴頭島中每一思惟痛骨腐心今於千千萬萬夢想之外忽有此逆喆蕩滌妖宇歸葬之命噫嘻痛矣此何事也此何擧也逆賊而蕩滌逆賊而歸葬古今天下寧有是也殿下雖以院相爲敎而逆點院相也逆積院相也事關劇逆何嘗以院相而有所容貸耶粤自近年以來殿下之過擧非止一再再昨年而有一番過擧昨年而有一番過擧擧國臣民之噩夢驚魂尙未底定而又有此非常之擧以殿下之聖明明知其群下之決不奉承而鉗制之束縛之守閤之承宣陳啓之三司威怒遽加譴罰相續擧國波蕩小大驚惶殿下其果以今日廷臣有一人奉承者而有此擧耶此而奉承滿廷臣僚其將擧化爲負國護逆之人殿下豈忍使四百年休養禮使之臣僚致令自䧟於不忠罔測之科乎殿下每當懲討之時必令無知無識之一武夫權差承宣出納惟意頒布惟令凡於擧行之節臨之以雷霆脅之以禍福或使恇怯巽懦者類失其所守顚倒趨承此豈聖帝明王化俗導美之意哉噫半行刀割如不欲生者厥惟久矣而此際此擧又何爲而發也古人之痛哭流涕猶屬歇後語也殿下之有此過擧于今三日矣大臣經夜胥命而未有排閤之擧縉紳逐日封章而不見碎首之人如是而尙何望其仰格宸衷亟賜反汗也哉亂賊決不可使跳踉義理終不可使湮晦伏願聖明亟加三思幡然改圖收還日昨所下備忘以光聖德以靖人心焉臣猥以疎賤之踪目見非常之擧徊徨煼灼不勝其憾慨憂憤者不顧言出位之嫌略陳人得誅之義死罪死罪臣無任云云以前提學吳載純等知事尹東暹等吏曹參議曺允大等前執義李彦祐等知義禁鄭存中等前校理李殷模等判義禁李命植前監察姜克成上疏傳于洪明浩曰都給
정조 15년
辛亥十二月十七日巳時上御熙政堂三司諸臣請對入侍時行都承旨趙尙鎭行左承旨李在學行右承旨李亨元左副承旨李邦榮右副承旨林濟遠同副承旨李百亨假注書金達淳記注官承膺祚金良倜行大司憲李𡊠執義李殷模掌令鄭東觀李日運持平朴孝成沈奎魯獻納柳匡天校理姜忱正言張至冕李升運修撰申獻朝以次進伏訖上命書傳敎曰造化之柄威福是已於行不得之事得其可行之要然後始可言威福二字今番處分亦豈不料落落難合而自有裁擇者存然趁不勉收初敎俯屈群言徒令朝象日益波漾百工日益委屬日復日如是度日則是朝家先以不誠導諸臣予雖否德汚不欲爲是大抵如奉拱壁之爲經若決江河之爲權權之義政合試用於今日區區銷刻何拘外面乎三件處分中禮葬一款雖在無故之大臣其家不欲受許之用此例代送已久矣宇鎭宥釋事終涉遽然且或怵迫而有施行之擧適足爲不干無恙者汚損之資而已在朝廷未必爲得計矣宇鎭拿來事特許兩司之請示人以重王法而存公議宇鎭之捕逮有命則罪名之蕩滌自歸皮毛間若此則十四日所下備忘記不反汗而無異反汗亦令大臣諸臣知悉眷眷者體貌紀綱雖有譴罷之責飭今於帖然之後何必更存層級三大臣啓批疏批中遞免譴罷句語抹去安心入城還第事遣史官傳諭大臣旣參恕小官之昧式下足責侍從二品以下罷散人亦爲分揀事分付訖上命三司諸臣進前聽之上曰勉回初敎俯屈群言之意傳敎已悉之矣宇鎭放釋終甚遽然傳敎中亦有所云云大抵以不可成之事上下相持實近於以不誠導群下故特命召見有此渙宣矣今則重王法存公議可謂兩行而不悖卿等須知之也𡊠曰大聖人轉圜之量臣不勝欽仰萬萬矣濟遠曰今日處分實出尋常而第伏念聖敎於尙喆禮葬事曰雖無故大臣其家欲不受許之今以逆喆比擬於無故大臣於宇鎭事曰俗習之澆漓渝薄因機搏擊者然此等句語恐致外廷之駭惑臣於承寫之際雖不敢覆難而衷情所激敢此仰達矣上曰改之何難此句果不免未暢矣因命抹改澆漓渝薄因機搏擊等字𡊠曰逆喆葬需旣敎以代送則此與禮葬無異烏在其反汗之義乎逆喆何等劇逆而乃有此非常之擧乎葬需代送之命伏願還收焉上曰言則無怪而業已送之旣送之物雖欲牧還得乎忱曰殿下於今番事輒敎以造化之權權固聖人之所用而往古來今焉有治逆而用權者哉旣復官又禮葬逆如尙喆恩澤至此天下寧有是也尙鎭在學亨元等曰葬需代送豈非千萬過當之擧乎伏願亟下還收之命焉上曰日前傳敎中三項條件俱無異反汗則此等事殆同緦小功之察矣奎魯曰自上於喆宇事過示顧籍之意雖以今下傳敎言之句語實多未穩矣殷模曰禮葬一節雖許還收旣有代送之物則體貌反有勝於禮葬此豈可施於劇賊者乎十四日傳敎快許還收今此葬需代送之物亟爲反汗然後實有光於聖德矣亨元曰從古逆賊顧亦何限而豈有如尙喆者乎一行刀割以若逆節有若恩數殆同輕罪大臣之死後疎釋者然是豈所望於聖明者乎上曰三司事誠爲慨然矣送之已久用之已久縱欲推還已無及矣卿等亦知其如此而强聒不已卿等事豈非不誠之甚乎三司及承旨速卽就座可也𡊠曰傳敎若爲改下則代送之物自歸反汗之中矣奎魯曰十四日傳敎亟賜反汗今此傳敎亦爲改下然後臣等始可退去矣葬需代送之擧苟非今下聖敎則外廷何以知之乎上曰自上所爲之事其可使外廷不知乎仍敎濟遠曰年少臺官不識事面語多顚錯承旨何不察飭也承旨三司速爲就座可也在學等曰尙喆逆節何等至㦧而至給葬需乎聖敎之下屢屢煩聒極知惶悚而衷情抑塞冒死仰達矣上曰已用之物其何可奪還如此不誠之說予不欲聞當初右副多發不緊之語致此紛紜右副承旨遞差事出榻敎諸臺遞差速卽退去只左副同副進前可也上曰諸承旨就座有何難事終始如是乎左副承旨同副承旨亦爲遞差事出榻敎上曰諸臺何不退去乎關係大事則雖或有冒昧之例而此豈如此之事乎𡊠曰臣等此擧實關討逆大義未敢以常例自處惟願傳敎之還收焉上曰三司諸臣倂削職出榻敎仍敎曰三司承旨速爲退去諸臣以次退出
정조 15년
行都承旨洪明浩坐左承旨未差右承旨李晩秀坐左副承旨申耆坐右副承旨金履禧坐直同副承旨趙鎭宅坐直注書二員未差假注書金達淳仕趙台榮仕直事變假注書任㸁仕
정조 15년
金履禧啓曰大司憲執義掌令持平俱未差監察茶時之意敢啓傳曰知道
정조 15년
申耆啓曰副校理金翰東副修撰李晴俱在外玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允
정조 15년
傳于洪明浩曰雲山郡守金處純兩司除署經下送
정조 15년
傳于洪明浩曰違牌及家在城外承旨許遞前望單子待下批牌招察任
정조 15년
承旨前望單子入之李得臣李洪載具修溫落點
정조 15년
傳于洪明浩曰承旨中罷散人敍用
정조 15년
傳于洪明浩曰奉審當分詣而院中只有都承旨一人差祭及未肅拜承旨竝許遞前望單子入之待下批卽爲牌招
정조 15년
承旨前望單子入之尹尙東申耆李晩秀李義鳳金光岳落點
정조 15년
傳于洪明浩曰一刻曠官可悶豈可等待其上來文川郡守改差以在京人各別擇差待下批當日辭朝
정조 15년
吏曹口傳政事以崔守忱爲文川郡守
정조 15년
傳于洪明浩曰承旨前望單子入之待下批牌招察任
정조 15년
承旨前望單子入之金履禧趙鎭宅金載翼落點
정조 15년
洪明浩啓曰新除授承旨金載翼以前任報恩縣監方在解由未出中何以爲之敢稟傳曰勿施前望單子入之
정조 15년
承旨前望單子入之金夢華落點
정조 15년
洪明浩啓曰新除授左承旨金夢華時在慶尙道善山地斯速乘馹上來事下諭何如傳曰許遞前望單子入之待下批牌招察任
정조 15년
傳于洪明浩曰宣傳官試講再明日爲之
정조 15년
傳于李晩秀曰因狀啓回諭思之湖西尤甚邑守令貶下之代不可待都政以致許久曠官令該曹口傳差出待下批仍令當日辭朝
정조 15년
以慶尙監司鄭大容狀啓慶山縣令金鍒在喪之代令該曹各別擇差下送事傳于李晩秀曰此時守令不可一刻曠官令該曹口傳擇差待下批當日辭朝
정조 15년
吏曹口傳政事以申光祜爲慶山縣令韓世裕爲尼城縣監
정조 15년
以咸鏡監司李文源狀啓道內諸邑守令限明年麥秋姑勿遷轉事傳于李晩秀曰依狀請施行事回諭而申飭兩銓切勿於麥秋前遷轉旣念北關之民有此處分則西民何異乎關西已狀請諸邑外雖於私賑處及民勢顑頷處各該守令等亦皆切勿遷轉於麥秋前竝與受由而嚴禁事申飭銓曹及該道而今日內令廟堂關問該道使之條列各該邑趁都政前狀聞事星火分付南邑諸處被水處之冬春民勢不問可知行將分遣繡衣考其賙活勤慢亦令廟堂先爲嚴飭道伯俾各殫誠接濟或有私賑之處守令勿爲給由都政設或遷轉狀請仍任事一體行會
정조 15년
洪明浩以禮曹言啓曰來正月初一日社稷祈穀大祭親行時省牲省器之節依例以親臨磨鍊擧行乎敢稟傳曰當親行矣
정조 15년
洪明浩以吏曹言啓曰今此社稷臘享大祭終獻官李得臣景慕宮臘享大祭亞獻官李洪載終獻官沈煥之薦俎官李義弼俱無職名竝令該曹口傳付軍職何如傳曰允
정조 15년
兵曹口傳政事副司直李得臣李洪載李義弼沈煥之竝單付
정조 15년
趙鎭宅以備邊司言啓曰卽見忠淸監司朴宗岳水使金明遇狀本則今番漂漢人物件中卜重難運者折價留置於洪州牧以待朝家處分云矣彼人留置物件以其問情中所定之價統以計之則銀爲六百五十一兩零而狀辭中其所劃給之方於京於外初不論陳事極疎忽該道道臣從重推考今則漂人旣到京師分付戶曹依數出給至於留置穀物仍屬該邑俾補元還而穀簿如或有裕則竝與綿花等物而從市直作錢上送戶曹恐似得宜以此分付道臣從便擧行後使之論報本司何如傳曰允
정조 15년
趙鎭宅以備邊司言啓曰洪州長古島漂漢人不日當上送矣入接于弘濟院後更爲問情所着衣袴分付各該司依例題給令領來譯官仍爲領付鳳城而定差員次次領往事分付各該道臣亦令義州府預先馳通于鳳城將處以爲渡江後護送之地卽令槐院撰出咨文定禁軍騎撥下送于灣府使之傳給鳳城將處轉致北京之地何如傳曰允
정조 15년
趙鎭宅以兵曹言啓曰宣薦內禁衛取才時三技以上入格單子書入之意敢啓傳曰知道
정조 15년
趙鎭宅以訓鍊都監言啓曰本局從事官四員內尹光普鄭亮采徐有悌俱爲差祭具膺戶曹入直今日省記無以推移依例以把摠代直之意敢啓傳曰知道
정조 15년
行左承旨閔台爀左副承旨李鎭復右副承旨李喆模同副承旨李翼晉等聯名疏曰伏以臣等俄伏見院啓批旨而只緣臣等愚迷昏錯猶不能仰認快施允從之聖意深夜草啓欲爲煩籲之計致勤非常之敎辭旨萬萬截嚴有非臣子所敢聞者臣等及承此敎驚惶震剝五情失守直欲卽地溘然而不可得聯陳自列之章敢暴昏謬之實伏願聖上特命有司亟治臣等之罪以爲人臣妄錯者之戒焉臣等不勝惶蹙俟勘之至云云
정조 15년
以左承旨閔台爀左副承旨李鎭復右副承旨李喆模同副承旨李翼晉等上疏傳于洪明浩曰其中閔台爀之擧措有辱朝廷何必深責其餘比之台爀亦云風斯下矣台爀削職其餘皆不敍所謂自劾之章還給
정조 15년
辛亥十二月十八日未時上御重熙堂都承旨入侍時行都承旨洪明浩假注書趙台榮記注官金良倜承膺祚以次進伏訖上曰右承旨入侍出榻敎賤臣承命出傳右承旨李晩秀進伏命書傳敎曰都承旨馳詣宗廟景慕宮奉審摘奸以來右承旨馳詣社稷永禧殿奉審摘奸以來命退承史以次退出
정조 15년
行都承旨洪明浩病左承旨李晩秀坐右承旨李敏采坐直左副承旨申耆坐直右副承旨沈煥之坐同副承旨趙鎭宅坐注書二員未差假注書安廷善仕趙台榮仕直事變假注書任㸁仕
정조 15년
李敏采啓曰大司憲執義掌令持平俱未差監察茶時之意敢啓傳曰知道
정조 15년
申耆啓曰今十二月二十二日都目政事爲之之意敢啓傳曰知道
정조 15년
申耆啓曰宣傳官試講明日爲之事命下矣處所以何處爲之乎敢稟傳曰春塘臺爲之
정조 15년
申耆啓曰明日宣傳官試講時參考官以李晩秀徐榮輔擬入事命下矣徐榮輔方在罷散中何以爲之敢稟傳曰敍用
정조 15년
李晩秀啓曰新除授承旨李敏采方在罷散中何以爲之敢稟傳曰敍用
정조 15년
兵曹口傳政事副司直徐榮輔單付
정조 15년
金達淳陞六代以安廷善爲假注書
정조 15년
以文臣朔試射試官望筒傳于李敏采曰不緊矣日寒置之
정조 15년
傳于李晩秀曰近來下御題試泮儒是何等待士之擧育才之意則所應製者若非原居老學究多是陞庠年少輩此似微事亦關紀綱卿相子弟之不能嚴飭入送其責固在於爲其父兄外此身在時仕蔭官者間或使鬚髮之皤皤者雜於其中其有未獲紅牌則老少無異焉敢息偃在家乎以此意自政院嚴飭成均館及漢城府後勿如前怠忽至於蔭官之有實職而無端不參者榜出後令內閣相考試券除非其子若孫之應製而若有占便者直捧拿處傳旨事知悉
정조 15년
傳于申耆曰旣帖然況閔台爀不竄則趙尙鎭等及韓商新不必竄且渠輩適足疎暢民邑徒令受弊殊非懋實之政定配罪人趙尙鎭李在學李亨元韓商新等竝分揀
정조 15년
傳于申耆曰在外司僕正改差前正仍任
정조 15년
傳于申耆曰時囚皆以草記考律勘放
정조 15년
以慶尙監司鄭大容狀啓河東府使李謙會限麥秋仍任事傳于申耆曰依狀請施行事分付
정조 15년
以慶尙監司鄭大容狀啓修行之士各別精抄追于登聞計料事傳于李敏采曰十室之邑必有忠信千里幅員近百州縣豈無一箇飭躬自修之士而誠心求助之下托以耳目未周回以不可拘於期限乃敢無艱漫漶狀聞若此則當初十行綸綍歸之一張休紙乎道伯所爲不特駭然云耳初欲直爲下于王府施以違令之律拿來差送之際歲將翻矣歲飜之後卽式年應薦之年也烏在其拔例搜訪之意乎至於本道異於他道俗尙則稱鄒魯來歷則衆所知眞所謂方以類聚求之無沒捉之歎得之有一鄕之論則推諉爲事敢欲挨免擧措甚不取言乎民事則事事後時怨咨載路言乎擧行則殆若有恃怠慢睥睨況出自邇班者辜負若此將以何面目歸對前陛乎萬萬無狀爲先施以越俸十等之典使嶺以南七十州人士知朝廷之苦心嶺南如此則他道反隅若或拖至歲後者依嶺伯例越俸仍令廟堂三懸鈴星火嚴飭八道道臣雖於除夕日封發皆令莫逾今歲而朝廷卽四方之表抄選之命已久矣亦卽博採公議須於今歲內擧行事言于政府使一世曉然知朝廷之興勸正學作成人才兼欲踐初言之本意
정조 15년
李敏采以備邊司言啓曰洪州長古島漂漢人入接弘濟院後使本司郞廳及譯官問情則與領來譯官鄭思玄問情時問答別無異同故正書入啓而今此漂人皆願速歸云卽爲發送何如傳曰允
정조 15년
申耆以兵曹言啓曰慶熙宮衛將李源身病猝重時月之內無望供職呈狀乞遞輪番之任不可久曠改差何如傳曰允
정조 15년
申耆以義禁府言啓曰定配罪人趙尙鎭李在學李亨元韓商新等竝分揀事命下矣趙尙鎭李在學李亨元竝分揀平安道慈山府定配罪人韓商新卽爲放送事分付該道道臣之意敢啓傳曰知道
정조 15년
辛亥十二月十九日申時上御重熙堂右承旨入侍時右承旨李敏采假注書趙台榮記注官金良倜承膺祚以次進伏訖上曰金虎門敦義門仍留事分付賤臣承命出傳命敏采書公事判付訖命退承史以次退出
정조 15년
行都承旨洪明浩坐直左承旨李晩秀坐右承旨李敏采坐左副承旨申耆坐右副承旨金履禧坐直同副承旨趙鎭宅坐注書二員未差假注書安廷善仕直趙台榮奉命出去事變假注書任㸁仕
정조 15년
藥房提調洪檍副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
王大妃殿惠慶宮中宮殿口傳問安答曰知道
정조 15년
金履禧啓曰大司憲執義掌令持平未差監察茶時之意敢啓傳曰知道
정조 15년
申耆啓曰備邊司郞廳來言今日賓廳日次而大臣身病不得來會云矣敢啓傳曰知道
정조 15년
傳于金履禧曰蔭官皆當應製明日輪對待下敎待令
정조 15년
趙鎭宅禮曹言啓曰卽伏聞懿昭墓齋所有不潔之事致闕望日焚香之擧云故極爲驚心卽地發遣郞廳査實則守衛官申光升以爲三登居白哥爲姓者適與相親來過直中病勢危重出送于守僕房矣十四日夕時果爲身死望日焚香心甚不安故未得擧行云莫重齋所容接病人至於此境已極萬萬駭痛而況且焚香何等至重至敬之事而旣至於闕禮之境則事當卽爲報本曹以爲論勘之地而將欲掩置尙此不報此實前所未有之事也其爲駭痛莫此爲甚當該入直守衛官申光升爲先汰去其罪狀令該府拿問嚴處以出直官言之此等事狀宜無不聞不知之理而亦爲掩置不報極爲駭然一體汰去其代令該曹口傳差出以爲推移入直之地何如傳曰入番官湖沿徒配出番官汰去守僕令該曹嚴加懲罪可也
정조 15년
吏曹口傳政事懿昭墓守衛官孟源大申錫祚落點
정조 15년
申耆訓鍊都監言啓曰年終放砲習放今月二十五日設行於洗馬臺之意敢啓傳曰知道
정조 15년
申耆御營廳言啓曰東郊居本廳待年軍李英元訓場里近處中虎一頭私獵捉納故依例封進而木三疋布二疋爲先施賞待元軍有闕陞實付料之意敢啓傳曰知道
정조 15년
金履禧義禁府言啓曰時囚皆以草記考律勘放事命下矣時囚罪人李文會傳旨內御牌傳授所關甚重而輕信下隷循例傳受之說直詣該廳致有煩稟之擧事體所在誠極未安拿處罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖云矣李文會杖八十收贖奪告身三等李家煥傳旨內園幸凡事不欲一毫貽弊抑亦愚夫之所知諸般事役不煩民力而最是治道一事之省費便民在守令之勤慢此非廣除闊治之謂也橋之圮者亟繕雪之積而卽掃然後臨時可除倍用力之弊而近見奉命史官書啓廣州所管地方之一味委置無異昨年云此蓋距山城遼遠官令不能行而然然昨年處分之後焉敢若此拿問處之罪取考律文則大明律修理橋梁道路條有曰凡橋梁道路府州縣官點視修理務要堅完平坦若失於修理者笞三十制書有違條有曰凡奉制書有所施行而違者杖一百名例有曰二罪俱發以重者論大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣李家煥從重論杖一百收贖告身盡行追奪竝放送何如傳曰允如有功議各減一等
정조 15년
辛亥十二月二十日辰時上御春塘臺宣傳官試講入侍時行都承旨洪明浩左承旨李晩秀右承旨李敏采左副承旨申耆同副承旨趙鎭宅假注書安廷善記注官金良倜承膺祚檢校直閣徐榮輔試官訓鍊大將趙心泰禁衛大將徐有大御營大將李邦一以次進伏訖上曰左副何房也耆曰推考房上曰兵刑換房可也上曰訓將進前上曰年前聞訓鍊奉事李壽鳳當去吏批末仕云故使之仍任以爲積仕後依吏批久勤前例當區處爲敎矣今聞其瓜限在於來六月云今番都政則邊將中以爲區處之地可也心泰曰誠好矣上曰大抵本院久勤前例如何心泰曰本院勤仕奉事五十員以各處出身入屬而無料隨行十五年以上仕滿後陞權知奉事實祿窠而此則無報久勤之例權知奉事實祿官四十八員內奉事中一員以久勤每都目遷轉參軍八員內一二三四參軍恒定權知參軍窠而久勤一員六月都政報吏曹臈月都政則報兵曹此是本院去官吏批則小各司隨品擬望兵批則單付訓鍊主簿擬望邊將而八員中奉事最久勤一員間都目報兵曹五六七八參軍中無論軍器寺訓鍊院若有窠則居首五參軍單付移差矣上曰然則本院去官與文臣承文院成均館校書館分館次次陞付去官之例似爲一般矣心泰曰誠然矣上曰取見久勤冊子則今番都政本院久勤報兵曹者爲二員何也心泰曰一員六月都政未及區處故爲陳窠而一員則今番所報者云矣上曰猶未昭詳更爲詳問於兵曹宜矣上曰自孝廟朝有鷹司貢物獻雉之規每歲宣傳官試講日使之分喫此是流來美規而今日卿等亦入來故已令備置訓將及禁將御將率宣傳官先去炙食其餘則分給訓鍊院軍器寺官員可也仍宣饍入侍諸臣上命書傳敎曰日次儒生副講書啓上齋生旣命應製而間因酬應甚煩今始應製箋三上一進士安光宇大學具諺解一件賜給三上二進士尹益烈䪨書一件賜給三中進士李德運三下一生員李寅默三下進士李光顯等九人次上生員李允謙等八人紙筆墨當分等施賞而皆令泮儒應製頒賞日待令事分付洪明浩所啓同罪未敍人隨卽提稟事曾有定式矣左承旨李晩秀右承旨李敏采行副司直李秉模旣已蒙敍除職而前承旨李集斗徐邁修前宣惠廳堂上鄭昌順徐有隣尹蓍東金文淳俱是同罪之人故敢此仰達矣上曰竝敍用可也出擧條命退諸臣以次退出
정조 15년
行都承旨洪明浩坐行左承旨李集斗坐直右承旨李敏采坐左副承旨申耆坐右副承旨沈晉賢坐直同副承旨趙鎭宅坐注書二員未差假注書安廷善仕趙台榮仕直事變假注書任㸁仕
정조 15년
申耆啓曰禁衛營將官來言今日本營軍兵日次云矣敢啓傳曰知道
정조 15년
申耆啓曰大司憲執義掌令持平俱未差監察茶時之意敢啓傳曰知道
정조 15년
傳于洪明浩曰都承旨右承旨入侍
정조 15년
傳于申耆曰左承旨左副承旨入侍
정조 15년
傳于趙鎭宅曰明日以後誓戒及親祭坐齋相値抄啓文臣宣傳官年例計劃頒賞及進箋明日爲之
정조 15년
內閣啓曰抄啓文臣頒賞以明日爲之事命下矣處所以何處爲之乎敢稟傳曰以明光門爲之
정조 15년
承旨前望單子入之李集斗沈晉賢落點
정조 15년
吏曹口傳政事以姜文會金憬爲吏曹佐郞
정조 15년
兵曹口傳政事副司直李晩秀副司果李明淵鄭魯榮金達淳竝單付沈晉賢啓曰假注書安廷善趙台榮身病猝重勢難察任今姑改差何如傳曰允
정조 15년
沈晉賢以吏曹言啓曰明日親臨都目政事時本曹郞官不可不備而佐郞韓致應未肅拜佐郞韓商新投竄分揀後未及上來竝改差其代口傳備擬以入之意敢啓傳曰知道
정조 15년
李敏采以義禁府言啓曰李文會杖八十收贖奪告身三等李家煥杖一百收贖告身盡行追奪照律草記批旨內如有功議各減一等事命下矣李文會十二代祖恕長敵愾功臣慶恩府院君外曾孫云功議各減一等杖六十收贖奪告身一等李家煥五代祖尙毅扈聖原從功臣云功減一等杖九十收贖奪告身四等之意敢啓傳曰知道
정조 15년
李敏采以義禁府言啓曰懿昭墓守衛官申光升湖沿徒配事承傳啓下矣申光升忠淸道唐津縣興世驛徒三年定配而以承傳內辭意具罪目依例發遣府羅將押送配所何如傳曰允
정조 15년
辛亥十二月二十一日辰時上御重熙堂左承旨左副承旨入侍時左承旨李晩秀左副承旨申耆假注書安廷善記注官金良倜承膺祚以次進伏訖上曰泮儒應製試券幾軸入來耶耆曰更未入來耳上曰今番則欲爲廣取比較擇其居首施賞矣耆曰誠好矣上曰今日入直諸臣應製時玉堂及吏兵曹入直郞廳使之應製而翰注亦爲製進可也命退諸臣以次退出
정조 15년
辛亥十二月二十一日未時上御重熙堂都承旨右承旨入侍時行都承旨洪明浩右承旨李敏采假注書趙台榮記注官金良倜承膺祚以次進伏訖上命書傳敎曰左承旨右副承旨許遞前望單子入之待下批牌招察任又命書傳敎曰泮儒應製旣揭四題當各取其魁而在家之作異於臨試不可遽然論賞每題各取優等二十人明日進箋殿座時當別爲試取定其高下以此令成均館知悉使之待令文任亦令入侍兩銓長皆兼文任與都政相値都政以親政爲之事分付處所以進箋處所爲之該房知悉上曰明日殿座別雲劍外侍衛以入直擧行出榻敎命退承史以次退出
정조 15년
行都承旨洪明浩坐行左承旨李在學坐直右承旨李敏采坐左副承旨申耆坐右副承旨沈晉賢坐同副承旨趙鎭宅坐直注書李海淸病一員未差假注書金履載仕直鄭尙愚仕事變假注書任㸁仕
정조 15년
藥房提調洪檍副提調洪明浩啓曰節屆隆冬寒事轉甚伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如元子宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 15년
傳于洪明浩曰昨見於試券知其闋服都政日飭諭銓臣也尋常收錄猶且不置況甘盤故人之子乎前郡守尹守翼復職見窠擬入事分付銓曹
정조 15년
兵曹參判前望單子入之李集斗落點
정조 15년
假注書安廷善改差代以李翊模爲假注書假注書趙台榮改差代以李德鉉爲假注書
정조 15년
吏曹堂上前望單子入之參判李在學參議沈煥之落點
정조 15년
吏曹參判前望單子入之朴祐源落點
정조 15년
以全羅監司鄭民始狀啓道內人才別薦事傳于趙鎭宅曰八道之中唯完伯知朝令之不可踰越乎式年薦三人外今番別薦命下之後又以二人趁都政狀聞而諸道尙此杳然勘罪之擧已有日前傳敎而先從湖南別薦二人今日政調用式年薦中首薦亦令今日政調用以示信令之意
정조 15년
都政吏批以金健柱爲漢城主簿申大有爲司圃別提朴瀅源爲敦寧主簿吳載鎭爲繕工主簿尹耆東爲綾州牧使金弘道爲延豊縣監李英胄爲新寧縣監金直休爲德山縣監李鴻運爲稷山縣監尹序東爲泰川縣監趙雲衢爲橫城縣監趙文彦爲竹山府使李潤吉爲長湍府使李運昌爲三和府使權就一爲南海縣監李潤吉爲陽德縣監李持淳爲平陵察訪呂龜周爲保安察訪洪聖臣爲銀溪察訪趙錫晦爲幽谷察訪金膺著爲良才察訪徐有大爲左尹蔡廷夏爲工曹參判李思祚爲刑曹參議李羽晉爲奉常正鄭來百爲奉常判官李秉模爲宗廟提調李冕膺爲中學敎授李晴爲東學敎授李秉淳爲內贍直長趙用鎭爲敬陵直長洪履簡爲尙瑞直長李涑爲英陵令宋厚淵爲敬陵令南履範爲昌陵令金在淳爲敦寧判官李厚生爲慶基殿令南羲老爲掌樂僉正曺允精爲繕工副正申大有爲工曹佐郞南達孫爲禮曹正郞申昕爲藍浦縣監李宗憲爲泗川縣監白泳鎭爲咸從府使金志和爲康津縣監鄭弼祚爲興德縣監蔡祉永爲麒麟察訪朴煋爲平丘察訪李懋爲三和府使李義度爲社稷令朴師默爲吏曹佐郞鄭昌耆爲掌樂主簿洪履簡爲引儀洪大協爲尙瑞副直長李國柱爲繕工副奉事林淵浩爲禁府都事任尙濂爲司饔奉事金弼龍爲司藝鄭致綏爲尙衣僉正李宗明爲長寧殿令朴瀅源爲監察李義度爲楊口縣監趙明師爲新昌縣監朴祉源爲安義縣監洪大協爲尙瑞直長黃道源爲宗廟副奉事朴世英爲氷庫別檢尹瑩爲典簿李英孝爲濟用主簿申大復爲氷庫別提申光岳爲典籍申馥爲司成趙鎭坤爲漢城判官李顯采爲判校成殷柱鄭璯爲兼引儀李國柱爲尙瑞副直長鄭昌耆爲漢城主簿李鴻祥爲活人別提金樂海爲造紙別提金樂禧柳相文爲司圃別提李翊模爲宗簿主簿李德鉉爲典籍柳得恭爲濟用判官李翊模爲兵曹佐郞金基普爲繕工副奉事吳在鎭爲禁府都事鄭魯榮爲典籍李明淵爲宗簿主簿金世楨爲瓦署別提洪履簡爲禁府都事趙華錫爲刑曹正郞申思益爲工曹佐郞丁志德爲韓山郡守李德鉉爲兵曹佐郞司僕正李庚運河東府使李謙會陽川縣監李敦源泰川縣監李東稷仍任事承傳以李明淵爲兵曹正郞鄭魯榮爲兵曹佐郞金達淳爲宗簿主簿韓在中爲典牲主簿鄭根爲繕工主簿田斗興爲氷庫別提李普漢爲三和府使林懋遠爲固城縣令典籍二單朴在冀李泰熙奉常主簿單李漢喬以李洪載爲大司憲金履翼爲大司諫尹序東爲執義韓光植金寅燮爲掌令崔履亨李德鉉爲持平朴瑞源爲獻納李明淵金達淳爲正言成德雨爲校理李顯默爲副校理申馥爲修撰崔景岳爲開城經歷徐邁修爲禮曹參議尹東晩爲兵曹參知尹魯東爲兵曹佐郞申光直爲工曹佐郞金晦彬爲兵曹佐郞柳秉均爲肇慶廟令宋時淵爲掌樂主簿尹玄錫爲社稷令徐日輔爲敦寧主簿金東覽爲引儀朴宗明爲東部都事李彦祐爲軍器正金鼎國爲右通禮吳泰賢爲司成鄭昌耆爲刑曹佐郞姜克成爲宗簿主簿泰陵直長趙用鎭司饔直長李憲圭相換以李尙寯爲典籍金壽祖爲英陵參奉高時良爲齊陵參奉奇學祚爲敬陵參奉趙榮錫爲禮賓參奉韓昇裕爲典獄參奉沈能鎭許㬘爲假引儀鄭燧爲肇慶廟別檢兵批以黃昇源曺允亨李應爀爲副摠管閔修益爲忠翊將李喆懋爲訓鍊判官李遇爲忠翊將朴志弘爲訓鍊副正吳文常爲公州營將洪龍健爲平安中軍申光輅爲羅州營將李運昌爲水原中軍李宗三爲江原二字缺許侙爲慶尙左兵使柳相燁爲統虞候李明會爲全羅左水虞候金坊爲別害僉使李秉道爲高山里僉使金鼎澤爲東嶺僉使李應燁爲草芝僉使韓宗一爲椒島僉使朴潤蕃爲注文僉使李東延爲蒜山僉使李壽榮爲吾叉浦僉使金聲九爲許沙僉使柳鎭垕爲委曲僉使韓興雲爲加背梁萬戶李光漸李尙岳爲訓鍊僉正趙恩錫爲訓鍊主簿金守基爲北虞候金始喆爲開雲浦萬戶李甲會爲宣傳官沈弘祖爲都摠都事韓師貞爲訓鍊判官金擎夏爲薺浦萬戶李祥僑爲金甲島萬戶車碩祿爲天城萬戶丁昌百爲助羅萬戶劉寬澤爲德津萬戶鄭光周爲濟物萬戶金玉良爲在德萬戶金春光爲撫夷萬戶朴仁儉爲森森坡萬戶朴東煥爲造山萬戶金敏重爲黃龍別將申益文爲首陽別將金弘哲爲林土別將金世徵金德尙爲慶熙將李尙德尹範益李文道爲訓鍊主簿金處升爲多大僉使金鼎爲幕嶺僉使李弘淵爲所已僉使林德弘爲長木浦萬戶崔天逵爲舊所非萬戶金爔爲訓鍊正李潤集爲訓鍊副正李海範爲訓鍊判官李雲祜爲訓鍊主簿金孝建爲文兼元永麟許浣田遇聖黃勉基爲宣傳官黃仁燁趙一源張守初爲武兼李寬福尹命信金麗行申秉周爲部將韓澤謨金振英崔命鎰文載玄崔大雄李興材沈學祖爲守門將柳啓源爲東道參軍金鎭五爲西道參軍元永龜爲全羅兵虞候李光浹爲忠淸水虞候林懋遠爲訓鍊僉正金載遂梁鎭衡爲加設判官朴思勉鄭東弼朴徵憲爲加設主簿朴廷吉爲五衛將李魯植爲忠翊將李衡民爲部將張東源爲守門將廣州中軍單李文協訓鍊僉正方處義判官金學麟主簿梁鎭衡黃在中李重恒以上減下訓鍊主簿單金泰慶同知單河泳僉知三單李敬大李益懋李胤謨以朴尙觀爲長水別將李榮大爲部將洪棆爲訓鍊僉正徐潤璞爲中樞都事金宗喆爲訓鍊主簿副司直洪秀輔蔡弘履趙尙鎭李亨元李頣祥洪聖淵尹尙東金夢華宋鍈李思祚林濟遠李百亨尹東晩尹弼秉具修溫李義鳳金光岳權以綱金履禧李羽晉鄭昌順尹蓍東徐邁修副護軍柳雲羽權坪吳文常申光輅金世徵李喆純金宗洙李顯益副司果李箕明李光逵郭海濟李賢運李彦豐李毅和韓祜增宋碩弼洪禹九金聲贊金尙裕金光郁李基成李德升吳廷佐舊乫波知權管李秉訥江口權管崔宗嶸楸仇非權管金德信四巖權管金成見廟洞權管金邦郁梁永萬洞權管金起福以上竝單付
정조 15년
假注書李翊模陞六代以金履載爲假注書假注書李德鉉陞六代以鄭尙愚爲假注書
정조 15년
趙鎭宅啓曰新除授弘文館副校理李顯默時在京畿長湍地修撰申馥時在慶尙道安東地經筵入番事緊斯速乘馹上來事下諭何如傳曰允
정조 15년
趙鎭宅啓曰校理成德雨牌不進罷職傳旨今方捧入而副校理李顯默修撰申馥俱在外玉堂上下番俱空已至多日事甚未安未差之代政官牌招開政差出待下批牌招以爲推移入直之地何如傳曰待開門牌招開政
정조 15년
傳于申耆曰大抵迎送之際民反受害況來者未必百勝於去者其害尤當如何湖南二倅以題目觀之該曹之降考雖似然矣此時守令之數遞亦甚可悶康津興德兩邑守令望筒竝勿施其兩倅之堪任與否仍遞與否欲問于道臣決之令該曹卽爲關問該道使之狀啓
정조 15년
以京畿監司徐鼎修啓本窮經修行人開錄事傳于趙鎭宅曰此人係是時仕今日政不可收用而欲見之使之明日來待
정조 15년
以平安監司洪良浩狀啓泰川縣監李東稷令該曹催促還任事傳于洪明浩曰觀其題目特命差代又見狀辭苟非太不堪任莫如委任而責成泰川前縣監李東稷依狀請仍任事回諭
정조 15년
以平安監司洪良浩狀啓雲山等五邑自來年正月依元賑例排巡分賑事傳于趙鎭宅曰觀於營賑之啓而民事之困窮可知言念方春賙活恫若在己自今至畢賑報來之日無非西顧不遑食之日聞此敎道伯看作例飭邑宰不能竭誠朝家自有衣繡之虎虎其不犯人乎與其見犯而僨歸曷如善爲而分憂乎先將此意令廟堂嚴飭該道
정조 15년
李敏采以司饔院言啓曰本院奉事趙用鎭今日政泰陵直長遷轉而今年柴場摘奸後明年燔造物力旣已區處矣莫重燔造之任不可付之於手生之人依例相換以爲竣事之地何如傳曰允
정조 15년
洪明浩以吏曹言啓曰泰川縣監李東稷因傳敎催促纔已下送之意敢啓傳曰知道
정조 15년
申耆以兵曹言啓曰新除授多大浦僉使身病猝重時月之內萬無登途赴任之望呈狀乞遞實病旣如此則邊上重鎭不可久曠依例罷黜何如傳曰允
정조 15년
申耆以壯勇營言啓曰本營善騎將李懋今日都政三和府使遷轉矣本營設施未久將領數遞可悶且有水使承傳則防禦使履歷別無關緊前善騎將李懋仍任何如傳曰允
정조 15년
傳于趙鎭宅曰近來俗樣太過於循蹈守轍用人一政足矣何事乎激揚取人一試官足矣何有乎造化以是之故未出身之儒士等亦敢效尤朝紳而痼弊成習泮中應製卽其中一事也科作之試製則廉恥放倒下此雖御書之題御考之試不顧體面之莫重輒皆占便圖避事之駭痛莫甚於此此所以昔在盛時四韻律賜大科又或頻試泮儒竝付全榜及第又或別賜生進直赴者也昨旣特敎申飭於泮儒而今又臨門更試其居首者須有拔例處分可以信令表三中參奉申龜朝賦三中幼學蔡弘遠古詩二上前縣監申光河竝特賜大科及第表三下一進士尹益烈三下二進士李致薰三下三生員李弘遠三下四進士李鍾夏賦三下一進士崔光泰三下二前都事申翼顯三下三幼學李壽薰三下四參奉金基普古詩三下一幼學吳泰曾三下二副司果鄭東愈三下三幼學李載南三下四幼學申惠淵各給二分其中尹益烈之連三日優等無異於貫三場文學政事雖非一致前頭百里之階梯舍文學亦豈他求參奉一窠已儲置令該曹口傳差出
정조 15년
吏曹口傳政事以尹益烈爲長陵參奉
정조 15년
李敏采以刑曹言啓曰因禮曹啓辭懿昭墓齋所有不潔之事致闕望日焚香守僕令該曹嚴加懲罪事命下矣取考律文則大明律宮闕條有曰擅入兆域門內者杖一百守衛官軍有故縱者同罪詐僞條有曰報上不以實者杖八十徒二年名例云二罪俱發以重者論懿昭墓守僕洪弼輝依此律從重決杖八十後黃海道鳳山郡徒二年定配卽爲押送之意敢啓傳曰知道
정조 15년
獻納金翰東疏曰伏以臣以地則疎逖之甚以人則駑下之極猥蒙謬恩備員經幄靦面隨行于今二年矣涓埃莫報醜拙隨露向日臺言果是着題幸蒙薄罷之恩退伏故山之廬祗自惶恐而已不意今月初三日伏奉前月十八日所下有旨以臣爲司諫院獻納使之乘馹上來獻替之任不輕而重如臣愚陋又何得此恩出分外榮動鄕曲承命懍蹙不知攸措顧臣此身非臣所有旣不敢以冒進爲嫌惟自以竭蹶爲義有除輒膺聞命卽趨況今承諭差晩期日甚迫固宜促裝趲程恭俟嚴命見又此歲垂罄新正不遠尤宜趨進賀班少伸微分而第臣稟質本自虛脆筋力早已衰竭尋常起居亦不猶人迺者數千里往役旣緣忙急屢涉危驗雖僅生還實難支吾重以素痼痰癖之症挾寒闖肆委頓床笫閉塞窓牖有如寒蟲之坯蟄者殆已旬月以此病情無望自力惟是感激恩私怵畏義分扶曳登途纔到嶺底而風寒所觸感冒添劇雖欲强以寸進其勢末由伏枕惶懍無以爲心今臣旣不得趁限膺命則亦不敢遲回隱默自外於天地父母之前敢將疾痛之呼仰瀆崇嚴之聽伏乞聖慈特加鑑諒亟遞臣新除之職仍治臣逋慢之罪千萬幸甚臣於丐免之餘敢以目下民憂略陳愚見伏惟聖明垂察焉今年潦水之災挽近所無八路之中三南尤甚三南之中嶺南尤甚野邑沿江之處或滙而浸峽郡濱水之地或潰而沙田疇墊沒閭閻漂泊自安東奉化至榮順龍醴之間太半是大川之潰而沙者自尙州善山至仁漆金海之上太半是大江之滙而浸者也風沙極目滿野無靑雖是素饒之家無以自活哀此煢獨之民其何能穀冬序未盡已有轉徙之苦及其春來難免饑餓之憂此實臣愚耳目之所及者而民情魚喁氣像慘目臣未知廟堂之上有何籌劃可以爲明春賑濟之資耶然惟今年被災異於他年水害之有淺深而農形不一一道之中南北或殊一邑之中彼此差間至於一坊一里隨處不同間或有彼勝於此則稱以稍優優者亦非常年之優而比諸偏甚之處猶可謂之差優故分以爲稍實之次尤甚三等凡諸擧行之道易致虛實之相蒙勢固然也今以糶糴一事而言之頃者分等停退之令實出於我聖上恤窮之至意而列邑奉行之際邑非尤甚則里雖尤甚未蒙實惠刮毛於龜背生水於槁木里胥叫呼閭里騷擾無告之民豈不可哀耶先民有言催科無擾是催科中撫字今年催科正宜無擾臣則以爲糴政未畢之前被災尤甚之處一倂停退明春賑濟之策預先講究斷不可已也抑臣因此而思之近來民生之困瘁日甚戶口之減縮歲異者專由於糴糶之弊也夫國無三年之蓄不得以爲國還穀亦蓄儲耳窮春播種之資儉歲賙賑之具不可謂無利於民而但其前期與民及時徵責不免御以刑獄驅以督迫宋臣蘇轍所謂錢入民手雖良民不免費用及其還納雖富民不免違限鞭笞必用州縣多事者不獨爲當時之憂而正是今日糶糴之謂也況其豆太米租名色無數營閫州鎭節制多門有缺與高捧之弊有那移換賣之弊有貧民流亡代徵隣族之弊有吏緣爲奸詭受橫侵之弊種種弊端不一而足此弊不祛則適足爲病民之資耳以故貧窮之民畏糴如虎必欲巧避戶籍苟免受糶每値式籍十室九空其罪固可責而其情則甚可矜臣則以爲今之還糴雖難盡爲變通亦宜稍加均平穀多民少則減其穀民多穀少則增其穀萬戶之邑約留穀六七萬斛千戶之邑約留穀六七千斛大則一戶歲給三四斛小則一戶歲給二三斛嚴立科條折半留儲以備不虞之費至如耗穀無論元會別會一切定式作錢代納計戶量穀逐歲爲常俾無升斗加減之弊則民知受食之定數吏絶幻弄之奸竇而民間切己之瘼可以少除矣伏願將臣所陳出付廟堂商確而裁處焉臣今因乞遞適有所陳敢復尾陳焉凡係辭職之懇或以廉防或以疾病皆不可得己者也有章必達乃所以使之自盡而近則不然謂其有異於言事不許捧進故輒以四無模稜者一二端依樣安排黽勉添附而後纔免退却此何道理此何事面下所以事上者太欠誠實上所以待下者亦近迫阨其在通下情開言路之道決不宜因循如此此後章牘無論緊慢竝令毋滯此亦臣區區之望也臣無任兢惶屛營祈懇之至謹昧死以聞答曰省疏具悉停還事曾下朝令不啻申複則爾言如此此道伯守令之罪也守令之不勤莫能察飭尤豈非道伯罪上添罪之端乎大抵停與代捧自秋間十行諄複眷眷於備豫之政而頒令緩期民間未知自有多少容奸之弊一則道伯之不職二則道伯之辜負然歲翻不遠開倉在卽到今停糴二字非可論均穀事何待爾言已勤屢飭矣三司辭職疏非言事勿捧事雖似近例自有先朝定式受敎今不可容議
정조 15년
辛亥十二月二十二日辰時上御明光門親臨都政抄啓文臣進箋應製儒生試取入侍時行都承旨洪明浩行左承旨李集斗右承旨李敏采左副承旨申耆右副承旨沈晉賢同副承旨趙鎭宅假注書李翊模李德鉉記注官金良倜承膺祚檢校直閣鄭東俊尹行任吏曹判書吳載純參判李在學參議沈煥之正郞兪鉉章鄭㝡成佐郞姜文會兵曹判書徐浩修參議李夔參知金履翼正郞李益洙李冕膺安經心佐郞李東埴鄭觀輝以次進伏訖引儀引進箋抄啓文臣副司正李明淵金達淳前修撰金羲淳副司正宋知濂副司果嚴耆副司正鄭魯榮副司果丁若鏞崔璧副司正安廷善徐有榘李羲甲副司果金履喬洪秀晩副司正金履載朴宗京尹行直副司果趙得永入行四拜禮進箋如儀訖上曰儒生試取時藝文提學吳載純弘文提學徐浩修都政進代檢校直提學李秉模檢校直閣李晩秀徐榮輔大司成金方行爲試官出榻敎載純曰守令多窠今當差出而未準朔禁軍將及營將邊將虞候中軍都事守令察訪竝擬何如上曰依爲之出擧條載純曰蔭仕六品官之陞五品者每於過都政後照擬而見今在職者絶無經一考之人故五品官無以推移備擬未經一考之人依例勿拘陞擬何如上曰依爲之出擧條載純曰今都目大政各岐仕滿應遷者相避及未準朔監察禁府都事戶曹刑曹工曹漢城府郞官平市署官員五部令各司久任時推人員竝擬何如上曰依爲之出擧條載純曰四館陞出六品時例有九處講後遷轉之規而承文院褒貶如或有故過限則四館積滯不可不慮故自前雖未經九處講亦有陞六之規矣今秋冬等褒貶不得爲之故當出六品者未免積滯依例遷轉何如上曰依爲之出擧條浩修曰慶尙左兵使今當差出而擬望之人乏少未準朔禁軍將竝擬何如上曰依爲之出擧條浩修曰各道營將中軍虞候今當差出而擬望之人乏少未準朔守令虞候竝擬何如上曰依爲之出擧條浩修曰忠翊衛將番次苟艱在外衛將改差何如上曰依爲之出擧條浩修曰守門將金聲贊今番都政仕滿而有限今朔罰直之命不敢陞六故敢此仰達矣上曰陞六可也出擧條上命書傳敎曰守令邊將初仕各別擇差忠臣子孫淸白吏子孫西北人竝調用注書尙瑞院官員依例陞六上曰兵曹參判前望單子入之入之李集斗落點上曰承旨前望單子入之待下批牌招先入侍後謝恩出榻敎承旨前望單子入之李在學落點命吏戶換房仍命書榻敎曰吏曹參判前望單子入之待下批牌招先入侍後謝恩吏曹參判前望單子入之朴祐源落點以寶劍望筒命書傳敎曰未差摠管今日政差出待下批望筒修正以入上命應製試官檢校直提學李秉模等書詩賦表題揭于題板儒生等行四拜禮上入小次命書傳敎曰當該禁喧郞廳汰去又命書傳敎曰宗簿主簿李翊模典籍李德鉉改差上曰吏兵批望筒纔入二十餘度將欲拖至來年臘月耶政色書吏施懸罰催促望筒入啓後解放可也仍命未肅拜兵曹郞廳宗簿主簿典籍竝改差出榻敎上曰多大浦僉使改差草記不下矣代望之遽然入啓何也問于兵判以奏可也賤臣承命出傳回奏曰問于兵曹判書則錯認草記之啓下先入望筒不勝惶恐云矣耆曰多大浦僉使改差草記未下之前先入望筒事甚不察當該銓官推考何如上曰依爲之出擧條耆曰今日政新除授玉堂竝牌招以爲推移入直之地何如上曰依爲之出擧條都摠管邊得讓歷過小次前上曰誰也耆曰邊得讓也上曰入小次揭帳幄之時初無入侍之命而外臣焉敢率爾往來兵判雖爲政事不能申飭此等事乎出問可也耆曰都摠管邊得讓無端歷過於小次之前事體所在誠極未安推考何如上曰依爲之出擧條上出小次陞御座命全羅監司狀啓別薦五人中上行三人先擬初仕望以入仍敎曰親政時吏郞例伏於吏判前書草望筒而今皆無所爲而伏於後班今則古規盡無乎載純等不能對
정조 15년
行都承旨洪明浩坐直行左承旨李在學坐右承旨李敏采坐左副承旨申耆坐右副承旨沈晉賢坐同副承旨趙鎭宅坐直注書李海淸病一員未差假注書金履載仕鄭尙愚仕直事變假注書任㸁仕
정조 15년
藥房提調洪檍副提調洪明浩啓曰親臨大政勞動旣多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 15년
傳于趙鎭宅曰出宮門路以協陽門爲之傳于申耆曰守令邊將入侍左議政蔡濟恭依下敎來待矣傳曰入侍
정조 15년
申耆啓曰假注書鄭尙愚時無職名令該曹依例付軍職冠帶常仕何如傳曰允
정조 15년
傳于李敏采曰兩司未署經諸臺除署經行公
정조 15년
趙鎭宅啓曰親臨受誓戒時讀誓文官當爲進參吏曹判書吳載純方在呈告中卽爲牌招何如傳曰允
정조 15년
趙鎭宅啓曰吏曹判書吳載純牌不進推考傳旨今方捧入而莫重誓戒讀誓文官不可不備如是違牌事甚未安更卽牌招何如傳曰允
정조 15년
趙鎭宅啓曰吏曹判書吳載純再牌不進推考傳旨今方捧入而親臨誓戒讀誓文官不可不備連事違召無意承膺事體所在極爲未安所當更請牌招而係是一日三牌何以爲之敢稟傳曰更爲牌招
정조 15년
趙鎭宅啓曰親臨受誓戒時鹵簿使當爲進參兵曹判書徐浩修方在呈告中卽爲牌招何如傳曰允
정조 15년
趙鎭宅啓曰兵曹判書徐浩修牌不進推考傳旨今方捧入而殿座時鹵簿使不可不備更卽牌招何如傳曰允
정조 15년
趙鎭宅啓曰兵曹判書徐浩修再牌不進推考傳旨今方捧入而謂有身病陳疏到院原疏纔已還給矣親臨誓戒鹵簿使不可不備而如是違牌事甚未安所當更請牌招而係是一日三牌何以爲之敢稟傳曰更爲牌招
정조 15년
以吏曹參議沈煥之牌不進罷職傳旨傳于趙鎭宅曰只推
정조 15년
傳于趙鎭宅曰玉堂前望單子入之待下批牌招察任
정조 15년
玉堂前望單子入之校理申獻朝落點
정조 15년
趙鎭宅啓曰新除授校理申獻朝方在削職中何以爲之敢稟傳曰給牒敍用
정조 15년
兵曹以申㬚爲守禦中軍
정조 15년
傳于李敏采曰何足責充軍罪人任屹放送
정조 15년
傳于李敏采曰拿處監察令該曹口傳相換
정조 15년
吏曹監察李儀亨漢城主簿尹守翼相換監察姜世揆典籍申光岳相換
정조 15년
傳于趙鎭宅曰誓戒在今日卿宰侍從罷削人員竝敍用仍令今日政付軍職
정조 15년
趙鎭宅以弘文館言啓曰本館下番闕直事甚未安今日政新除授玉堂待下批仍卽牌招以爲推移入直之地何如傳曰允
정조 15년
李在學以吏批言啓曰今此親臨誓戒時協律卽不可不備而掌樂院正趙彦哲在外今姑改差其代擬入之意敢啓傳曰知道
정조 15년
李在學以吏曹言啓曰卿宰侍從堂上堂下罷削人敍用付軍職事命下矣延豊君李𡊠今日政當爲付職而矇未照察未卽擧行昏謬之失不勝惶恐而原單子書入之意敢啓傳曰知道
정조 15년
有政吏批判書吳載純呈告參判朴祐源進參議沈煥之牌不進行都承旨洪明浩進以尹光普爲校理金羲淳爲修撰李亨元爲刑曹參判李秉喆爲掌樂正尹守翼爲漢城主簿李集星爲韓山郡守朴鼎明爲橫城縣監吳泰賢爲陽德縣監申獻朝爲南學敎授
정조 15년
兵批判書徐浩修病參判李集斗入直進參議李夔病參知金履翼病左副承旨申耆進副護軍李得濟朴宗來崔烜李殷模權儐任長源鄭東觀李日運副司直申應顯具㢞金文淳閔台爀金翊休李東顯兪彦脩李邦榮李鎭復李兢模李翼晉曺允大閔昌爀宋民載沈興永成德雨姜忱柳匡天李尙友尹悌東趙恪沈奎魯朴孝成副司果朴奎淳李運行張至冕李升運金羲淳張至顯副司正鄭尙愚竝單付守門將金志和仍任事承傳
정조 15년
以惠民署薦狀慶尙道審藥崔必恭差送事判付內制其恒産養其良心卽富方穀之政敎其在勸善之道烏可不然然本有良心共乏恒産之署生輩眼穿涎流者能無悵然落莫之歎乎是乙喩第二窠差送雖滿瓜加一瓜事分付爲良如敎
정조 15년
以京畿監司徐鼎修啓本廣州幼學鄭赫膺不得過婚事傳于趙鎭宅曰待成婚卽爲狀聞仍令地方官優數顧助勸婚
정조 15년
以江華留守柳戇狀啓癘疫死亡人還上停退令廟堂稟旨分付事傳于申耆曰依狀請施行事回諭
정조 15년
李在學以吏曹言啓昨日政齊陵參奉高時良之良字誤以俊字書啓至蒙天點副望蘇洙中之中字落漏不書臣等不審之失不勝惶恐而原單子改付標以入之意敢啓傳曰知道